Un Grup de Dones molt solidari estrena seu per Nadal
2025-07-24

El Grup de Dones de Burjassot va estrenar ahir nova seu. A partir d’ara, les seues reunions i la seua activitat social tindrà lloc en la primera planta del Centre Social La Granja, al costat de la Casa de Cultura del municipi. En la vesprada d’ahir (3-12-2019), totes les components de l’entitat es van reunir per a celebrar la seua nova ubicació amb un berenar elaborat per elles mateixes. En aquesta vesprada especial, el Grup de Dones va comptar amb la companyia de l’alcalde de Burjassot, Rafa García; de la regidora de Serveis Socials, Isabel Mª Mora; de la regidora de Majors i component del Grup de Dones, Mª Ángeles Navarro Banacloy i d’altres regidors i regidores de l’Equip de Govern.

La presidenta del Grup de Dones, Amparo Palanca, va aprofitar el moment de reunió per a anunciar que enguany, la solidaritat de l’associació ha anat encaminada cap a altres dues entitats locals. D’una banda, en el marc del sopar benèfic anual de la Junta Local contra el Càncer, el Grup de Dones va fer lliurament de 500 euros a la Junta Local per a la continuació de la lluita contra la malaltia, mentre que ahir mateix, el Grup de Dones va donar altres 500 euros a l’associació local Entreculturas, que treballa amb persones sense recursos.